VEREJNÝ OBSTARÁVATEĽ:

**Univerzita Pavla Jozefa Šafárika v Košiciach, Rektorát, Šrobárova 2, 041 80 Košice**

**Verejná súťaž**

NADLIMITNÁ ZÁKAZKA

podľa § 66 zákona č. 343/2015 Z. z. o verejnom obstarávaní a

o zmene a doplnení niektorých zákonov v znení neskorších predpisov

**SÚŤAŽNÉ PODKLADY**

na predmet zákazky

**Stravné poukážky**

(TOVARY)

ČASŤ B1.

OPIS PREDMETU ZÁKAZKY

Košice, jún 2020

1. **PREDMET ZÁKAZKY**
   1. Zabezpečenie poskytovania služieb stravovania pre zamestnancov UPJŠ v Košiciach v súlade s ustanovením § 152 zákona č. 311/2001 Z. z. Zákonníka práce v znení neskorších predpisov formou stravných poukážok v stravovacích zariadeniach.

Predmetom zákazky je zabezpečenie stravovacích služieb formou papierových stravných poukážok pre zamestnancov UPJŠ v Košiciach na obdobie 48 mesiacov v predpokladanom množstve 409 000 kusov. Aktuálna nominálna hodnota stravnej poukážky je 3,90 eur.

* 1. **Nominálna hodnota jednej stravnej poukážky je** v súčasnosti **3,90 eur.** Nominálna hodnota stravnej poukážky sa môže meniť počas platnosti rámcovej dohody, v závislosti od zmien a doplnení zákona č. 283/2002 Z. z. o cestovných náhradách v znení neskorších predpisov a potrieb verejného obstarávateľa. Výmena stravných poukážok pri zmene nominálnej hodnoty musí byť bezplatná.
  2. **Cena stravnej poukážky** zahŕňa všetky náklady za dodanie stravných poukážok, najmä náklady na tlač a doručenie stravných poukážok, balné, dane, poistenie, storno poplatky za vrátenie, manipulačný poplatok alebo náklady na výmenu stravných poukážok a akékoľvek ďalšie finančné plnenie a náklady spojené s dodaním predmetu zákazky.
  3. **Stravná poukážka** je určená výlučne na úhradu stravy v určených stravovacích zariadeniach, alebo na úhradu v obchodoch poskytujúcich polotovary a suroviny slúžiace na prípravu teplého jedla. Stravná poukážka musí byť riadne čitateľne označená a obsahuje najmä: názov a logo dodávateľa, zreteľne vyznačenú nominálnu hodnotu, kalendárny rok s vyznačením doby platnosti. Stravná poukážka musí byť dostatočne chránená proti zneužitiu a falšovaniu ochrannými prvkami, musí byť opatrená číselným alebo čiarovým kódom, termoaktívnym bodom a minimálne piatimi ochrannými prvkami proti falšovaniu, používanými pre tlač dokladov a cenných papierov. Stálosť použitého papiera musí zodpovedať technickým požiadavkám platných noriem SR a EÚ.

1. **MNOŽSTVO A ROZSAH PREDMETU ZÁKAZKY**
   1. Predpokladané množstvo predmetu zákazky je dodanie 409 000 kusov stravných poukážok.
   2. Uvedené množstvo je predpokladané za obdobie platnosti rámcovej dohody t. j. 48 mesiacov a môže byť verejným obstarávateľom znížené alebo zvýšené.
2. **MIESTO A DODANIE PREDMETU ZÁKAZKY**
   1. Miesto dodania je Univerzita Pavla Jozefa Šafárika v Košiciach, Rektorát, Šrobárova 2, 041 80 Košice.
   2. Stravné poukážky budú dodávané v listinnej podobe (nie digitálnej), v priebehu platnosti dohody a ich množstvo bude objednávateľom upresňované formou mesačných záväzných písomných objednávok. V prípade potreby v odlišnej periodicite alebo termínoch.
   3. Stravné poukážky bude uchádzač dodávať najneskôr do dvoch pracovných dní od doručenia záväznej objednávky s termínom odovzdania v pracovných dňoch v čase od 08.00 do 13.00 hod.
   4. Splnenie dodania stravných poukážok sa bude považovať dodanie stravných poukážok verejnému obstarávateľovi, nie odovzdanie dopravcovi.
   5. Uchádzač je povinný vymeniť nespotrebované stravné poukážky na príslušný kalendárny rok najneskôr do 31. 01. nasledujúceho roka, a to bez poplatkov.
   6. Stravné poukážky vydané na príslušný kalendárny rok budú platné minimálne do 31. 12. daného kalendárneho roka. Stravné poukážky objednané na IV. štvrťrok verejný obstarávateľ požaduje dodať v emisii na nasledujúci kalendárny rok (napr. IV.Q.2020 už v emisii na rok 2021).
   7. Prípadná zmena nominálnej hodnoty stravnej poukážky počas platnosti zmluvného vzťahu je právom verejného obstarávateľa a uskutoční sa na základe vystavenej objednávky, v ktorej bude uvedená nová nominálna hodnota stravnej poukážky.
   8. Uchádzač je povinný dodať verejnému obstarávateľovi stravné poukážky v množstve a akosti podľa podmienok uvedených v rámcovej dohode a v čiastkových objednávkach. V opačnom prípade má dodávka vady. Verejný obstarávateľ má právo požadovať od uchádzača a uchádzač je povinný bezplatne odstrániť zistené a reklamované nedostatky do troch (3) pracovných dní od uplatnenia písomnej reklamácie.
   9. Výška zľavy za dodanie stravných poukážok sa vyjadruje percentom z nominálnej hodnoty stravovacej poukážky, ktoré je nemenné po celú dobu platnosti zmluvného vzťahu. Výška poplatku za sprostredkované stravovacie služby nesmie v súlade s § 152 ods. 5 zákona č. 311/2001 Z. z. Zákonník práce v znení neskorších predpisov presiahnuť 3 % z hodnoty sumy uvedenej na stravovacej poukážke.
   10. Uchádzač je povinný dodávať stravné poukážky nepoškodené, neznehodnotené, pričom stravné poukážky musia byť vyhotovené v súlade s príslušnými všeobecne záväznými právnymi predpismi. Verejný obstarávateľ má právo odmietnuť prevziať poškodené stravnej poukážky resp. zásielku. Výška storno poplatkov, ktorú si môže nárokovať uchádzač je vo výške 0% z hodnoty takto vrátených neplatných stravných poukážok.
   11. Verejný obstarávateľ má právo vrátiť nepoužité stravné poukážky uchádzačovi z dôvodu skončenia príslušného emisného obdobia alebo z dôvodu prechodu na inú nominálnu hodnotu stravnej poukážky, alebo z iného nešpecifikovaného ďalšieho dôvodu. Uchádzač má povinnosť nahradiť vrátené nepoužité stravné poukážky, a to buď vrátením finančnej čiastky zodpovedajúcej cene, ktorú verejný obstarávateľ za stravné poukážky uhradil alebo dodaním nových stravných poukážok verejnému obstarávateľovi (na nové emisné obdobie alebo na inú nominálnu hodnotu), a to v lehote oznámenej verejným obstarávateľom, ktorá nesmie byť kratšia ako 5 pracovných dní odo dňa doručenia.
3. **HODNOTENIE SPLNENIA POŽIADAVIEKNA PREDMETU ZÁKAZKY**
   1. Členovia komisie budú posudzovať splnenie požiadaviek predmetu zákazky podľa bodu 19.2 až 19.7 súťažných podkladov vylučovacím spôsobom, a to SPLNIL (A) / NESPLNIL (N).
   2. Tí uchádzači, ktorí boli pri posudzovaní splnenia požiadaviek na časť predmetu zákazky hodnotení aspoň raz vyjadrením NESPLNIL (N), nesplnili požiadavky verejného obstarávateľa na danú časť predmet zákazky.
   3. Ponuka, ktorá nespĺňa požiadavky na danú časť predmetu zákazky, uvedené v Oznámení o vyhlásení verejného obstarávania a v súťažných podkladoch alebo náležitosti ponuky, bude z postupu verejného obstarávania vylúčená.
4. **SUBDODÁVATELIA**
   1. Verejný obstarávateľ vyžaduje, aby úspešný uchádzač, najneskôr v čase uzavretia rámcovej dohody, uviedol údaje o všetkých známych subdodávateľoch, údaje o osobe oprávnenej konať za subdodávateľa - v rozsahu meno a priezvisko, adresa pobytu, dátum narodenia, spolu s vecným a percentuálnym podielom plnenia a uvedené údaje doplnil do Prílohy 3 rámcovej dohody.
   2. Subdodávatelia, uvedení v  Zozname subdodávateľov dohody, musia spĺňať podmienky účasti, týkajúce sa osobného postavenia podľa § 32 ods. 1 zákona o verenom obstarávaní; oprávnenie dodávať tovar sa vzťahuje k tej časti predmetu zákazky, ktorú má subdodávateľ plniť.
   3. Každý subdodávateľ, ktorý má podľa zákona 315/2016 Z. z. o registri partnerov verejného sektora povinnosť zapisovať sa do registra partnerov verejného sektora, musí byť zapísaný v registri partnerov verejného sektora. Povinnosť subdodávateľa byť zapísaný v registri partnerov verejného sektora sa naňho vzťahuje po celú dobu jeho trvania v dohode.
   4. Úspešný uchádzač je povinný informovať verejného obstarávateľa o zmene údajov o subdodávateľovi. Zmena subdodávateľa v rámci plnenia rámcovej dohody je možná len s predchádzajúcim písomným súhlasom kupujúceho.
   5. Úspešný uchádzač pri výbere subdodávateľa musí postupovať tak, aby vynaložené náklady na zabezpečenie plnenia zmluvy o subdodávke boli primerané jeho kvalite a cene.
   6. Možnosťou využitia subdodávateľov nie je dotknutá zodpovednosť predávajúceho za riadne plnenie zmluvy.